钦定古今图书集成/明伦汇编/官常典/第488卷 > 王仁恭
## 钦定古今图书集成/明伦汇编/官常典/第488卷 > 王仁恭

按《隋书》本传：“仁恭，字元实，天水上邽人也。祖建，周凤
州刺史。父猛，鄯州刺史。仁恭少刚毅修谨，工骑射。弱
冠，州补主簿，秦孝王引为记室，转长道令，迁车骑将
军，从杨素击突厥于灵武，以功拜上开府，赐物三千
段。以骠骑将军典蜀王军事。山獠作乱，蜀王命仁恭
讨破之，赐奴婢三百口。及蜀王以罪废，官属多罹其”
患。上以仁恭素质直，置而不问。炀帝嗣位，汉王谅举
兵反，从杨素击平之，以功进位大将军，拜吕州刺史，
赐帛四千疋，女妓十人。岁馀，转卫州刺史，寻改为汲
郡太守，有能名。征入朝，帝呼上殿，劳勉之，赐杂彩六
百段，良马二匹。迁信都太守。汲郡吏民扣马号哭于
道，数日不得出境，其得人情如此。辽东之役，以仁恭
为军将。及帝班师，仁恭为殿，遇贼击走之。进授左光
禄大夫，赐绢六千段，马四十匹。明年，复以军将指扶
馀道。帝谓之曰：“往者诸军多不利，公独以一军破贼。
古人云，败军之将，不可以言勇。诸将其可任乎！今委
公为前军，当副所望也。”赐良马十匹，黄金百两。仁恭
遂进军至新城，贼数万背城结阵，仁恭率劲骑一千
击破之。贼婴城拒守，仁恭四面攻围。帝闻而大悦，遣
舍人诣军劳问，赐以珍物，进授光禄大夫，赐绢五千
疋。会杨元感作乱，其兄子武贲郎将仲伯预焉，仁恭
由是坐免。寻而突厥屡为寇患，帝以仁恭宿将，频有
战功，诏复本官，领马邑太守。其年，始毕可汗率骑数
万来寇马邑，复令二特勒将兵南过。时郡兵不满三
千，仁恭简精锐逆击，破之，其二特勒众亦溃。仁恭纵
兵乘之，获数千级，并斩二特勒。帝大悦，赐缣三千疋。
其后突厥复入定襄，仁恭率兵四千掩击，斩千馀级，
大获六畜而归。于时天下大乱，百姓饥馁，道路隔绝，
仁恭颇改旧节，受纳货贿，又不敢辄开仓廪，赈恤百
姓。其麾下校尉刘武周与仁恭侍婢奸通，恐事泄，将
为乱，每宣言郡中曰：“父老妻子冻馁，填委沟壑，而王
府君闭仓不救百姓，是何理也！”以此激怒众吏，民颇
怨之。其后仁恭正坐厅事，武周率其徒数十人大呼
而入，因害之，时年六十。武周于是开仓赈给，郡内皆
从之。自称天子，署置百官，转攻傍郡。